Oktoober 2006

Oktoober 2006, kroonika

1. oktoober

Austrias toimusid parlamendivalimised. 35,3% häältega võitis valimised Austria Sotsiaaldemokraatlik Partei, kogudes 183-kohalises parlamendis 68 kohta. Teiseks jäi parempoolne Austria Rahvapartei, saavutades 34,3% valijate toetuse ja 66 kohta parlamendis.
Bosnia ja Hertsegoviinas toimusid presidendivalimised. Serblaste esindajaks kolmeliikmelises presidentuuris sai 54,8% häältega Nebojša Radmanović, horvaatide esindajaks 40,8% häältega Željko Komšić ja muslimite esindajaks 62,1% valijate toetusel Haris Silajdžić.
San Marinos astusid ametisse kaptenregendid Antonio Carattoni ja Roberto Giorgetti.
Protestiks Serbia valitsuse suutmatuse vastu vahistada sõjakuritegudes süüdistatavat kindralit Ratko Mladićit lahkus valitsuskoalitsioonist liberaalkonservatiivne partei G17 Plus.
Ungaris toimusid kohalike omavalitsuste valimised. Esialgsete tulemuste kohaselt saatis edu parempoolset opositsiooniparteid Fidesz, mis võitis valimised 18 maakonnas ja 15 linnas. Pealinnas Budapestis säilitas võimu siiski valitsev Ungari Sotsialistlik Partei.
Venemaa pealinnas Moskvas kukkus kokku trepp ehitatava kaubahalli kahe korruse vahel. Õnnetuses hukkus viis ja sai vigastada kolm inimest.
Brasiilias toimusid üldvalimised, mille raames valiti riigile uut presidenti, parlamenti ja kohalikke omavalitsusi. Ükski presidendikandidaatidest ei kogunud valimiste võitmiseks vajalikku toetust, mistõttu korraldatakse 29. oktoobril valimiste teine voor.
Mehhikos astus ametisse Morelose osariigi uus kuberner Marco Antonio Adame Castillo.
Liibanonist lahkusid veidi pärast keskööd viimased Iisraeli väeüksused.
Palestiina halduskeskuses Rām Allāhis toimusid kokkupõrked rivaalitsevate islamiliikumiste Ḩamās ja Al-Fataḩ võitlejate vahel. Kokkupõrgete käigus rünnati islamiliikumise Ḩamās peakorterit.
Tais riigipöördega võimule tulnud Demokraatliku Reformi Nõukogu nimetas riigi uueks peaministriks kindral Surayud Chulanonti.
Vietnami tabas taifuun Xangsane. Peamiselt sai kannatada Đà Nẵngi linn ja seda ümbritsev Quảng Nami provints.

2. oktoober

Rootsi Kuninglik Meditsiiniinstituut kuulutas välja Nobeli meditsiiniauhinna laureaadid. Auhinna pälvisid Ameerika Ühendriikide teadlased Andrew Z. Fire ja Craig C. Mello avastuste eest geneetika valdkonnas.
Tšehhi Vabariigis kaotas peaminister Mirek Topoláneki valitsus parlamendis toimunud usaldushääletuse. Häälte vahekord oli 96:99.
Türgi suuruselt kolmanda linna İzmiri Alsancaki linnaosas paiknevasse kohvikusse visati kaks granaati. Vigastada sai viisteist inimest.
Venemaa kehtestas Gruusia suhtes blokaadi, peatades lennu-, laeva-, raudtee- ja maanteeühenduse Gruusiaga. Katkestati ka postiside.
Gruusia võimud loovutasid spioneerimiskahtlustuse alusel vahistatud neli Venemaa ohvitseri Euroopa Julgeoleku- ja Koostööorganisatsiooni vahendajatele.
Ameerika Ühendriikide Pennsylvania osariigis Paradise'i külas sisenes amišite kooli relvastatud mees ja avas tule õpilaste pihta. Surma sai kolm õpilast ja teismeline abiõpetaja. Ründaja sooritas ise enesetapu.
Kanada New Brunswicki osariigi peaministriks sai Shawn Graham.
Palestiina valitsev islamiliikumine Ḩamās sulges eelmisel päeval toimunud rünnakute tõttu kõik valitsusasutused, peatades sisuliselt omavalitsuse tegevuse.

3. oktoober

Albaania pealinnast Tiranast Türgi pealinna İstanbuli teel olnud lennufirma Turkish Airways Boeing 737 tüüpi lennuki kaaperdas poliitilist varjupaika otsiv Türgi armee desertöör Hakan Ekinci, kes sundis lennuki maanduma Itaalia Brindisi lennuväljal ja andis ennast üle Itaalia võimudele.
Rootsi Kuninglik Teaduste Akadeemia kuulutas välja Nobeli füüsikaauhinna laureaadid. Auhinna pälvisid Ameerika Ühendriikide teadlased John C. Mather ja George F. Smoot uurimistöö eest Suure Paugu teooria valdkonnas.
Nicaragua president Enrique Bolaños teavitas avalikkust kavast rajada uus Atlandi ookeani ja Vaikset ookeani ühendav kanal. Ehituseks on ette nähtud 12 aastat ja projekti maksumuseks peaks kujunema 18 miljardit USA dollarit.
Lõuna-Koreas Pyeongtaeki linna lähistel põrkas kella 8.00 paiku kohaliku aja järgi maanteesillal kokku kaks veoautot. Hukkus 11 ja sai vigastada umbes 50 inimest.
Põhja-Korea riiklik uudisteagentuur KCNA avaldas teate, mille kohaselt kavandab riik lähitulevikus oma turvalisuse kindlustamiseks tuumakatsetuse korraldamist.
Tai kukutatud peaminister Thaksin Shinawatra lahkus oma erakonna Thai Rak Thai esimehe ametikohalt.
Sambia pealinnas Lusakas vannutati teiseks ametiajaks presidendiks Levy Mwanawasa. Tseremoonia ajal ja enne seda toimusid teda valimistulemuste võltsimises süüdistava opositsiooni korraldatud meeleavaldused.
Seišellide pealinnas Victorias toimusid parlamendihoone ees kokkupõrked meeleavaldajate ja riigi julgeolekujõudude vahel. Protestide põhjuseks oli parlamendi otsus teha piiranguid eraõiguslike raadiojaamade loomisele, mis jättis opositsiooni ilma võimalusest luua valitsusest sõltumatu raadiojaam.

4. oktoober

Euroopa Komisjon kehtestas nahkjalatsite impordile Hiinast ja Vietnamist Euroopa Liidu siseturu kaitseks tollimaksu. Hiinast imporditavad jalatsid maksustatakse 16,5% ja Vietnamist imporditavad jalatsid 10% maksumääraga.
Gruusia keskpanga president Roman Gotsiridze teatas uudisteagentuurile Reuters, et kuni majandussanktsioonide lõpetamiseni blokeerib Gruusia Venemaa püüdlused liituda Maailma Kaubandusorganisatsiooniga.
Rootsi Kuninglik Teaduste Akadeemia kuulutas välja Nobeli keemiaauhinna võitja, kelleks osutus Ameerika Ühendriikide Stanfordi Ülikooli professor Roger D. Kornberg. Auhind antakse talle uurimistöö eest DNA alal.
Ukraina allkirjastas lepingu Usbekistaniga, mille kohaselt tarnib Usbekistan Ukrainale alates 2007. aastast seitse miljardit kuupmeetrit maagaasi aastas.
Venemaa president Vladimir Putin pidas Riigiduumas kõne, milles hoiatas Gruusiat provokatsioonide ja väljapressimise kasutamise eest suhetes Venemaaga. Kõne järel kiitis Riigiduuma heaks Gruusia-vastaseid sanktsioone toetava resolutsiooni.
Lesothos võeti kasutusele uus riigilipp.
Eestis lahkus ametist eratelekanali TV3 programmidirektor Jüri Pihel. Üheks lahkumise põhjuseks olid väidetavalt televisioonikanali vähenenud vaatajareitingud.

5. oktoober

Gruusias toimusid kohalike omavalitsuste valimised. Esialgsete tulemuste kohaselt võitis valimised president Mihhail Saakašvili erakond Gruusia Rahvuslik Liikumine.
Rootsi parlament kinnitas häältega 175:169 riigi uueks peaministriks Moderaatide juhi Fredrik Reinfeldti.
Venemaa välisminister Sergei Lavrov teatas, et Venemaa valitsus alustas kõnelusi Põhja-Koreaga viimase poolt kavandatava tuumakatsetuse ärajätmiseks.
Venemaa president Vladimir Putin nimetas Murtaza Rahhimovi Venemaa Föderatsiooni koosseisu kuuluva Baškortostani Vabariigi uueks presidendiks.
Ameerika Ühendriikide riigisekretär Condoleezza Rice saabus visiidile Iraagi pealinna Bagdadi, kus ta kohtus Iraagi peaministri Nūrī al-Mālikīga.
Afganistani idaprovintsides võttis julgeoleku tagamise üle NATO. Tegu oli viimase piirkonnaga Afganistanis, kus tagasid veel turvalisust Ameerika Ühendriikide väed.
Eestis vahistati kahtlustatuna korruptiivsetes maatehingutes Maa-ameti peadirektor Kalev Kangur ning ärimehed Einar Vettus ja Tarmo Pedjasaar.

6. oktoober

ÜRO Julgeolekunõukogu võttis vastu avalduse, millega kutsuti Põhja-Koread üles loobuma tuumakatsetustest.
Euroopa Komisjoni ja Ameerika Ühendriikide eksperdid jõudsid pärast üheksa tundi kestnud telekonverentsi ajutisele kokkuleppele transatlantiliste lendude reisijaandmete edastamise tingimustes USA julgeolekuorganitele. Uus kokkulepe kehtib juulini 2007.
Rootsis astus ametisse peaminister Fredrik Reinfeldti valitsus, kus välisministriks sai Carl Bildt, kaitseministriks Mikael Odenberg ja rahandusministriks Anders Borg.
Ungari parlamendis toimus peaminister Ferenc Gyurcsány valitsuse usaldushääletus. Valitsuse jätkamist toetas 386-liikmelise parlamendi 207 liiget, vastu oli 165 liiget.
Eestis astus seoses Maa-ameti korruptsiooniskandaaliga ametist tagasi keskkonnaminister Villu Reiljan. Hiljem samal päeval esitas Eestimaa Rahvaliit uueks keskkonnaministri kandidaadiks Riigikogu liikme Rein Randveri.

7. oktoober

Lätis toimusid parlamendivalimised. Edu saatis valitsevat Rahvaparteid, mis kogus 19,5% valijate toetuse ja saavutas 23 kohta 100-liikmelises parlamendis.
Ukraina kütuse- ja energeetikaminister Juri Boiko teatas, et Ukraina lõpetab 2007. aastast maagaasi ostmise Venemaalt.
Venemaa pealinnas Moskvas leiti oma korterist tapetuna tuntud ajakirjanik Anna Politkovskaja.
Afganistani põhjaosas lasti varahommikul oma telgis maha kaks Saksamaa ringhäälingu Deutsche Welle ajakirjanikku, kes olid teel Baghlāni provintsist Bāmīāni provintsi.
Lõuna-Korea sõdurid tulistasid Korea demilitariseeritud tsoonis 60 hoiatuslasku, olles märganud viit Põhja-Korea sõdurit tsooni piiri ületamas.
Paapua Uus-Guineale kuuluval Uus-Britannia saarel Rabauli linna lähistel hakkas purskama Tavurvuri vulkaan. Evakueeriti kakssada inimest, linn kahjustada ei saanud.

8. oktoober

Belgias toimusid kohalike omavalitsuste valimised. Suurim edu saatis flaamide rahvuslikke huve esindavat parteid Vlaams Belang, mis suurendas toetust kõigis Flandria regiooni omavalitsustes. 
Venemaa pealinna Moskva Puškini väljakul avaldasid 3000 inimest meelt seoses grusiinide vastu suunatud repressioonide ja ajakirjaniku Anna Politkovskaja tapmisega. Meeleavaldusel osalesid teiste seas tuntud ajakirjanikud Viktor Šenderovitš, Vladimir Pozdner, Sergei Parhomenko ja natsionaalbolševike juht Eduard Limonov.
Jaapani peaminister Shinzō Abe viibis ametlikul visiidil Hiina Rahvavabariigis.
Tai kuningas Bhumibol Adulyadej kiitis heaks peaminister Surayud Chulanonti üleminekuvalitsuse koosseisu. Välisministriks sai Nitya Pibulsongkram, rahandusministriks Pridiyathorn Devakula ja kaitseministriks kindral Bunrod Somtad.
Eesti president Arnold Rüütel rahuldas keskkonnaminister Villu Reiljani tagasiastumispalve.

9. oktoober

ÜRO Julgeolekunõukogu esitas Peaassambleele kinnitamiseks ÜRO peasekretäri kandidaadi, kelleks on Lõuna-Korea välisminister Ban Ki-moon.
Euroopa lennukitootja Airbus tegevjuht Christian Streiff teatas oma tagasiastumisest. Tema järglaseks nimetati Airbusi omanikfirma EADSi üks direktoritest Louis Gallois.
Rootsi Kuninglik Teaduste Akadeemia kuulutas välja Nobeli majandusauhinna laureaadi. Selle pälvis uuringute eest inflatsiooni ja tööpuuduse alal Ameerika Ühendriikide professor Edmund S. Phelps.
Ameerika Ühendriikide internetifirma Google teatas, et ostab 1,65 miljardi USA dollari eest videomaterjali vaba jagamist võimaldava veebilehe YouTube.
Guatemalas Chiantla linna lähistel sõitis maanteelt välja ja kukkus 100 meetri sügavusele jõeorgu reisijaid vedanud autobuss. Õnnetuses hukkus 42 inimest.
India peaminister Manmohan Singh alustas kuuepäevast visiiti Euroopas, kohtudes esmalt Londonis Suurbritannia peaministri Tony Blairiga.
Iraagi pealinna Bagdadi šiiitide rajoonis asuval Shalali turul toimunud autopommi plahvatuses hukkus 10 ja sai vigastada 26 inimest.
Jaapani peaminister Shinzō Abe viibis ametlikul visiidil Lõuna-Koreas, kohtudes seal president Roh Moo-hyuniga.
Põhja-Korea riikliku uudisteagentuuri KCNA teatel korraldas riik maa-aluse tuumakatsetuse. Ameerika Ühendriikide ja Lõuna-Korea geoloogiateenistus kinnitasid 3,5–4,2-magnituudise maavärina toimumist Põhja-Koreas kohaliku aja järgi kell 10.36 hommikul. ÜRO Julgeolekunõukogu mõistis tuumakatsetuse hukka.
Tais vannutati ametisse peaminister Surayud Chulanonti valitsus.
Sambia president Lavy Mwanawasa nimetas ametisse uue valitsuskabineti. Asepresidendiks sai Rupiah Banda, välisministriks Mundia Sikatana, kaitseministriks George Mpombo ja siseministriks Ronnie Shikapwasha.
Somaalia Islamikohtute Liit süüdistas Etioopia armeed Bur Haqaba linna ründamises ja lubas kuulutada Etioopiale "püha sõja". Etioopia eitas rünnaku toimumist.
Eestis vannutati ametisse president Toomas Hendrik Ilves.

10. oktoober

Norras Stavangeri linna lähistel Stordi lennuväljal süttis maandumisel põlema Fääri saarte lennufirmale Atlantic Airways kuuluv tšarterlennuk. Õnnetuses hukkus neli inimest.
Venemaa president Vladimir Putin saabus ametlikule visiidile Saksamaale, kohtudes Dresdenis Saksamaa liidukantsleri Angela Merkeliga.
Venemaa pealinnas Moskvas Trojekurovo kalmistul toimusid 7. oktoobril mõrvatud ajakirjaniku Anna Politkovskaja matused.
Kanadas Yukonis toimusid territoriaalparlamendi valimised. Yukoni Partei saavutas 40,3% hääletanute toetuse ja sai 18-liikmelises parlamendis 10 kohta. Valimistel osales 72,3% hääleõiguslikest kodanikest.
Filipiinidele kuuluva Mindanao saare Makilala linnas toimus linna asutamise 52. aastapäeva pidustuste ajal pommiplahvatus. Hukkus 12 ja sai vigastada 42 inimest.
Taiwani pealinnas Taibeis nõudsid sajad tuhanded inimesed presidendilossi ees korruptsioonis kahtlustatava president Chen Shui-biani tagasiastumist.
Kongo Demokraatliku Vabariigi uueks siseministriks nimetati kindral Denis Kalume Numbi. 
Nigeeria Bayelsa osariigis vallutasid relvastatud isikud mereväebaasi ja selle läheduses asuva naftapuurtorni, mis kuulub Hollandi-Suurbritannia kütusefirma Royal Dutch Shell allettevõttele. Pantvangi võeti 60 puurtorni töötajat.

11. oktoober

Montenegro uueks peaministriks nimetati Željko Šturanović.
Prantsusmaa kirdeosas Zoufftgeni linnas Luksemburgi piiri lähistel põrkasid kohaliku aja järgi kell 11.45 kokku reisi- ja kaubarong. Õnnetuses hukkus 6 ja sai vigastada 5 inimest.
Ameerika Ühendriikides New Yorgis Manhattani saarel sõitis väikelennuk aadressil 524 East 2nd Street asuvasse kõrghoonesse. Põlema süttisid kõrghoone kaks korrust, hukkusid lennukit juhtinud pesapallur Cory Lidle ja tema lennuinstruktor.
Ameerika Ühendriikides asuva Johns Hopkinsi Ülikooli Bloombergi tervishoiukool avaldas uuringu, mille kohaselt on alates 2003. aastast Ameerika Ühendriikide sissetungi tulemusel Iraagis hukkunud 655 000 iraaklast. Uuring sattus teravasse vastuollu Ameerika Ühendriikide ja Iraagi ametlike andmetega, mille kohaselt jääb hukkunute arv 50 000 inimese piiridesse.
Austraalias Melbourne'i linnas avati 297,5 meetri kõrgune kortermaja Eureka Tower. Tegu on kõrguselt teise pilvelõhkujaga lõunapoolkeral ja samuti kõrguselt teise elumajaga maailmas.
Saalomoni Saarte parlamendis toimus umbusaldushääletus peaminister Manasseh Sogavare valitsuse vastu. Umbusalduse avaldamist toetas vaid 17 liiget 50-liikmelisest parlamendist.

12. oktoober

Leedus Mažeikiai linnas süttis põlema firmale Mažeikių Nafta kuuluv naftatöötlemistehas. Tulekahjus hävis vaakumdestilleerimistsehhi 50-meetrine torn, millega tekkis miljonite eurode ulatuses kahju ja mis vähendas tehase toodangut enam kui 50 protsendi ulatuses.
Prantsusmaa parlamendi alamkoda kiitis heaks seaduseelnõu, mille kohaselt kuulutatakse 1915. aastal väidetavalt Türgi võimude korraldatud armeenlaste massimõrva eitamine kuriteoks. Türgi välisminister Abdullah Gül mõistis seaduseelnõu hukka ja teatas, et see avaldab negatiivset mõju Türgi potentsiaalsele ühinemisele Euroopa Liiduga.
Rootsi Akadeemia kuulutas Stockholmis välja Nobeli kirjandusauhinna laureaadi, kelleks valiti türgi kirjanik Orhan Pamuk.
Afganistani lõunaosas rööviti vabakutseline itaalia ajakirjanik Gabriele Torsello. 
Iisrael korraldas raketirünnaku islamiliikumise Ḩamās ametniku majale Gaza tsoonis. Ametnik jäi ellu, kuid rünnakus hukkusid kaks muud täiskasvanut ja 10-aastane tüdruk. 
Iraagi pealinnas Bagdadis ründasid relvastatud isikud satelliittelevisiooni kanali Shaabiya toimetust. Rünnakus hukkus 11 inimest, peamiselt telekanali turvamehed ja tehnilised töötajad.
Nigeeria Bayelsa provintsis vabastasid mässulised seitse naftatöölist, kelle nad 11. oktoobril toime pandud rünnaku tulemusel pantvangistanud olid.
Eestis Ida-Virumaal pidasid Kaitsepolitsei ametnikud kinni viis isikut, kelle valdusest leiti 22 kilogrammi lõhkeainet, lisaks ka lõhkeseadeldiste osi ja tulirelvi.

13. oktoober

ÜRO Peaassamblee kinnitas organisatsiooni uueks peasekretäriks Lõuna-Korea välisministri Ban Ki-mooni. Uus peasekretär astub ametisse 1. jaanuaril 2007.
Euroopa Parlamendi sotsialistide blokk peatas Slovakkia valitsuspartei Suund – Sotsiaaldemokraatia kuulumise oma ridadesse, sest viimane on valitsuskoalitsioonis paremäärmuslikuks peetava Slovaki Rahvusliku Parteiga.
Norra Nobeli Komitee kuulutas Oslos välja Nobeli rahuauhinna laureaadi, kelleks valiti Bangladeshi pankur Muhāmmad Iunus ja tema asutatud Grameen Bank, mis väljastab väikelaene vaesunud inimestele.
Norra kütusefirma Statoil teatas oma kahe suurima naftavälja Snorre A ja Draudeni sulgemisest, et alustada seal töid turvalisuse tõhustamiseks.
Soome pealinnas Helsingis toimunud Euroopa Liidu esindajate ja India peaministri Manmohan Singhi kohtumisel jõuti kokkuleppele kahepoolsete läbirääkimiste alustamise osas kaubanduse ja investeeringute soodustamiseks.
Suurbritannia ajaleht Daily Mail avaldas intervjuu riigi sõjaväe ülemjuhataja Sir Richard Dannattiga, milles viimane tunnistas Iraagi sõjalise missiooni negatiivset mõju Suurbritannia julgeolekule ja avaldas toetust Suurbritannia vägede peatsele väljaviimisele Iraagist.
Ameerika Ühendriigid esitasid ÜRO Julgeolekunõukogule uue resolutsioonikavandi sanktsioonide kehtestamiseks Põhja-Korea vastu. Uus versioon välistab sõjalise jõu kasutamise võimaluse.
Ameerika Ühendriikides jõustus seadus, mille kohaselt on edaspidi internetis tulu teenimise eesmärgil hasartmängude korraldamine kriminaalkorras karistatav.
Peruu filosoofiaprofessor ja Peruu Kommunistliku Partei asutaja Abimael Guzmán mõisteti kordusprotsessil süüdistatuna terrorismis eluks ajaks vangi.
Taiwani parlamendis kukkus läbi järjekordne katse tagandada ametist korruptsioonis süüdistatavat presidenti Chen Shui-biani. Presidendi tagandamist toetas 116 parlamendiliiget, ettepaneku heakskiitmiseks oli vajalik vähemalt 147 liikme toetus.
Eestis avalikustati Jaak Aaviksoo kiri, mille kohaselt on Isamaaliit esitanud Res Publicale ultimaatumi, nõudes Mart Laari nimetamist Isamaa ja Res Publica Liidu peaministrikandidaadiks ning ähvardades vastasel juhul erakondade ühinemisprotsess peatada.

14. oktoober

ÜRO Julgeolekunõukogu kiitis ühehäälselt heaks resolutsiooni, millega nõuti Põhja-Korealt kõigist tuumarelvadest ja ballistilistest rakettidest loobumist ning kehtestati keeld luksuskaupade, sõjatehnika ja tuumaprogrammi jaoks vajalike materjalide ekspordile Põhja-Koreasse.
Rootsi peaminister Fredrik Reinfeldt teatas, et on jõudnud kokkuleppele kaubandusminister Silvia Boreliusega viimase tagasiastumise osas. Tagasiastumise põhjuseks said meediasse jõudnud andmed lapsehoidjatest, keda Borelius palkas riigile makse tasumata.
Venemaal Rjazanis sõitis purjus autojuht sõiduautoga Lada otsa treeninglaagrisse teel olnud sõjakooli kursantidele. Õnnetuses hukkus kuus ja sai vigastada üheksateist kursanti.
Iisraeli sõdurid ja tankid tungisid öösel Gaza tsooni, pidades Jabalia põgenikelaagri lähistel tulevahetust Palestiina islamivõitlejatega. Rünnakus sai surma kuus islamiliikumise Ḩamās liiget.
Eestis avaldas Jaak Aaviksoo pöördumise, milles ta teatas oma valmidusest loobuda kandideerimast Isamaa ja Res Publica Liidu peaministrikandidaadi kohale kui Isamaaliit edastab kahe erakonna ühinemispaberid äriregistrisse hiljemalt 16. oktoobril ja kohustub lähtuma oma tegevuses erakondade ühinemislepingust.
Eestis Tallinnas esines eelmistel kohalikel valimistel osalenud valimisliit Klenski Nimekiri üleskutsega moodustada uus Rahvarinne ehk vasaktsentristlik liit, kuhu võiksid kuuluda Eesti Keskerakond, Eestimaa Rahvaliit, Sotsiaaldemokraatlik Erakond, Eesti Vasakpartei, Vene Erakond Eestis ja Eesti Konstitutsioonipartei.

15. oktoober

Vatikanis Püha Peetruse katedraalis kuulutas paavst Benedictus XVI pühakuks piiskop Rafael Guizar Valencia, Filippo Smaldone, ema Theodore Guerini ja Rosa Venerini.
Ameerika Ühendriikide Hawaii osariiki tabas kohaliku aja järgi kell 7.07 hommikul 6,6-magnituudine maavärin. Maavärinaga kaasnesid ulatuslikud elektrikatkestused, muid tõsisemaid kahjustusi ja inimohvreid ei esinenud.
Ecuadoris toimus presidendivalimiste esimene voor. Ükski kandidaatidest ei kogunud võitmiseks vajalikku häälteenamust. 26. novembril toimuvas teises voorus osalevad enim hääli kogunud kandidaadid Álvaro Noboa ja Rafael Correa.
Iisraeli politsei soovitas esitada riigi presidendile Moshe Katsavile süüdistused vägistamises, seksuaalses ahistamises ja pettuses.
Pakistanis algas kümme nädalat kestev kampaania riigis elavate afgaanide registreerimiseks.
Tansaania uueks siseministriks nimetati Joseph Mungai.

16. oktoober

ÜRO Peaassamblee valis ÜRO Julgeolekunõukogu uuteks liikmeteks Belgia, Indoneesia, Itaalia ja Lõuna-Aafrika Vabariigi. Nende liikmestaatus algab 1. jaanuaril 2007.
Itaalias sõlmisid pangad Banca Populare Italiana ja Banca Populare di Verona e Novara ühinemiskokkuleppe, mille tulemusel luuakse Itaalia suuruselt kolmas jaepank.
Poolas ennistati koalitsioonilepingu taastamise tõttu parempoolse parteiga Poola Vabariigi Omakaitse ametisse asepeaminister Andrzej Lepper.
Rootsis astus tagasi kultuuriminister Cecilia Stegö Chilò, kes tunnistas ennast süüdi lapsehoidjatele ümbrikupalkade maksmises ja televiisoriloa maksu tasumisest kõrvalehoidmises.
Venemaal Moskva kesklinna korteris mõrvati uudisteagentuuri ITAR-TASS ärijuht Anatoli Voronin.
Sri Lanka põhjaosas Habarana linna lähistel korraldasid mässulise relvarühmituse Tamili Tiigrid võitlejad enesetapurünnaku sõdureid vedanud bussidele, rammides neid lõhkeainega täidetud veoautoga. Rünnakus hukkus vähemalt 99 inimest ja umbes 100 inimest sai vigastada.
Saalomoni Saarte rahandusministriks nimetati Gordon Darcy.
Eritrea valitsus saatis ajutisse julgeolekutsooni Etioopia ja Eritrea vahel 1500 sõdurit ja 14 tanki. ÜRO avaldas Eritrea tegevuse vastu protesti, nimetades seda vaherahu rikkumiseks.
Eesti president Toomas Hendrik Ilves viibis esimestel ametlikel välisvisiitidel Lätis ja Soomes, kohtudes Riias Läti presidendi Vaira Vīķe-Freiberga ja Helsingis Soome presidendi Tarja Haloneniga.
Eestis esitas ametist lahkumise avalduse Päästeameti peadirektor Mati Raidma, olles vastu võtnud peaminister Andrus Ansipi ettepaneku asuda tööle peaministri nõunikuna sisejulgeoleku alal. Ühtlasi teatas ta kavatsusest astuda Reformierakonda.
Eestis valiti Kallaste linnapeaks Keskerakonna liige Kalju Siilivask.

17. oktoober

Euroopa Liidu riikide välisministrid kiitsid heaks Bulgaaria ja Rumeenia ühinemise Euroopa Liiduga 1. jaanuaril 2007.
Islandi valitsus teatas loa andmisest vaalapüügiks majanduslikel eesmärkidel. Aastas on lubatud püüda 9 heeringavaala ja 30 kääbusvaala. Island on üks väheseid riike maailmas, mida ei seo 1986. aastal vaalapüügile kehtestatud moratoorium.
Itaalia pealinna Rooma Piazza Vittorio Emanuele II metroojaamas põrkas kohaliku aja järgi kell 9.37 kokku kaks rongi. Itaalia metroo ajaloo esimeses inimohvritega lõppenud õnnetuses hukkus üks ja sai vigastada 110 inimest.
Suurbritannia kuninganna Elizabeth II koos kuningliku abikaasa prints Philipiga saabus ametlikule visiidile Leedusse.
Ameerika Ühendriikides vannutati ametisse uus transpordiminister Mary Peters.
Ameerika Ühendriikide rahvaarv ületas USA rahvastikuarvestuse büroo hinnangul 300 miljoni piiri.
Argentina ekspresidendi Juan Peróni surnukeha ümbermatmisel pealinna Buenos Airese San Vicente eeslinna rajatud mausoleumi puhkesid vägivaldsed rahutused tema pooldajate ja vastaste vahel. Kokkupõrgetes sai vigastada vähemalt 46 inimest.
Fidži armee esitas valitsusele ultimaatumi, nõudes loobumist seaduseelnõust, mis annaks armu 2000. aasta riigipöörde juhtidele. Valitsusele anti kolm nädalat aega eelnõust loobuda või tagasi astuda.
Uus-Meremaale kuuluva Tokelau territooriumi uueks administraatoriks nimetati David Payton.
Põhja-Korea välisministeerium teatas, et ÜRO Julgeolekunõukogu resolutsioon 1718 on sõjakuulutus Põhja-Korea vastu ning ähvardas kasutada sõjalisi meetmeid iga riigi suhtes, mis resolutsiooni täites rikub Põhja-Korea suveräänsust.

18. oktoober

Abhaasia parlament võttis vastu avalduse, milles paluti Venemaa presidendil ja parlamendil tunnustada Abhaasia iseseisvust.
Slovakkia valitsus võttis vastu otsuse kutsuda veebruarist 2007 koju tagasi 110 Iraagis teenivat armeeinseneri ja julgeolekutöötajat.
Suurbritannia kuninganna Elizabeth II koos kuningliku abikaasa prints Philipiga saabus ametlikule visiidile Lätisse.
Ameerika Ühendriikide riigisekretär Condoleezza Rice alustas ametlikku visiiti Jaapanis, kohtudes Tōkyōs Jaapani välisministri Tarō Asōga.
Ecuadori uueks majandus- ja rahandusministriks nimetati José Jouvín.
Tšiili õpilasrahutused: Tšiili pealinnas Santiagos toimus keskkooliõpilaste ühepäevane streik, kus nõuti valitsuselt haridusseaduse reformi. Toimusid kokkupõrked politsei ja õpilaste vahel, arreteeriti 366 meeleavaldajat.
Sri Lanka lõunaosas Galle sadamalinnas ründasid arvatavasti mässulisse relvarühmitusse Tamili Tiigrid kuuluvad isikud nelja mootorpaadiga kohalikku mereväebaasi ja sadamat.

19. oktoober

Soomes alustasid kohaliku aja järgi kell 4.00 kahepäevaseks kujunenud streiki lennuettevõtte Finnair teenindajad, avaldades meelt Finnairi otsuse vastu vähendada teeninduspersonali palku ja võtta tööle 500 stjuuardit ja stjuardessi oma Eesti tütarettevõtte Aero Airlines vahendusel.
Suurbritannia Cambridge'i Ülikool avas uue veebiteenuse Darwin Online, mille vahendusel on tagatud juurdepääs loodusteadlase Charles Darwini teostele ja käsikirjadele. Avamise ajal sisaldas Darwin Online enam kui 50 000 lehekülge digiteeritud teksti ja 40 000 pilti.
Ukrainas astusid pärast koalitsioonikõneluste läbikukkumist ametist tagasi parteitu siseminister ning president Viktor Juštšenko erakonda Meie Ukraina kuuluvad justiits-, tervishoiu-, perekonna- ja kultuuriminister. 
Jaapani autofirma Nissan Motors teatas, et laseb tagastada perioodil 2004–2006 toodetud 130 000 sõidukit üle maailma. Tagastamise põhjuseks on süütevõtme lukustussüsteemi defekt.
Usbekistani pealinna Taškendi lähistel kukkus maandumisel alla ja purunes riigi armeele kuulunud ühe mootoriga lennuk An-2. Kõik pardal olnud viisteist inimest hukkusid.
Etioopia peaminister Meles Zenawi tunnistas parlamendile peetud kõnes, et on saatnud sõjaväeinstruktorid abistama Somaalia ajutist valitsust, kuid eitas lahinguüksuste saatmist Somaalia territooriumile.
Eestisse saabus kahepäevasele visiidile Suurbritannia kuninganna Elizabeth II koos kuningliku abikaasa prints Philipiga.
Eesti Rahvusraamatukogus algas kahepäevane kõrgetasemeline digiteerimiskonverents "Kultuuri- ja teaduspärandi digitaalne tulevik". Ürituse avas Eesti kultuuriminister Raivo Palmaru.

20. oktoober

Naftat eksportivate riikide organisatsioon OPEC otsustas vähendada oma päevast naftatoodangut 1,2 miljoni barreli võrra, et pidurdada naftahinna langust maailmaturul.
Soomes Lahtis algas Euroopa Liidu riigijuhtide tippkohtumine, kus osales ka Venemaa president Vladimir Putin.
Suurbritannia parlamendiliige ja endine minister Clare Short lahkus Leiboristliku Partei parlamendifraktsioonist, süüdistades peaminister Tony Blairi valetamises Iraagi sõja põhjuste kohta.
India konglomeraati Tata Group kuuluv terasetööstus Tata Steel omandas 4,3 miljardi Suurbritannia naelsterlingi eest Suurbritannia terasefirma Corus.
Etioopia saatis riigist välja kaks Euroopa Liidu diplomaati, süüdistades neid katses toimetada kahte põgenikku Keeniasse.
Gambias nimetati ametisse president Yahya Jammehi uue valitsuskabineti liikmed. Suurem osa kabineti endisi liikmeid säilitas oma ametikoha, välisministriks nimetati Maba Jobe.
Saalomoni Saarte politsei korraldas läbiotsimise peaminister Manasseh Sogavare büroos, konfiskeerides peaministri faksiaparaadi.
Eestis kahepäevasel visiidil viibinud Suurbritannia kuninganna Elizabeth II koos kuningliku abikaasa prints Philipiga osales Tallinnas Raekoja platsil tema auks korraldatud tervituskontserdil.
Eestis anti disainer Pavel Sidorenkole parima noore disaineri auhind SÄSI väärtuses 50 000 Eesti krooni.

21. oktoober

Saksamaal Berliinis, Stuttgardis, Münchenis, Frankfurdis ja Dortmundis toimusid ametiühingute keskliidu korraldatud meeleavaldused, kus protesteeriti liidukantsler Angela Merkeli valitsuse sotsiaal- ja majandusreformide kava vastu.
Venemaa pealinnas Moskvas tungisid umbes kümme maskides isikut juudi galeristi Marat Guelmani kunstigaleriisse ja purustasid gruusia päritolu kunstniku Aleksandr Džikia isikunäituse.
Filipiinide keskosa tabas 5,2-magnituudine maavärin. Kohaliku aja järgi kell 22.30 toimunud maavärina epitsenter asus 35 kilomeetri kaugusel Marinduque saare keskusest Boacist.
Somaalia ajutise valitsuse väeüksused vallutasid Islamikohtute Liidult Buur Hakaba linna. Väidetavalt osalesid rünnakus ka Etioopia sõdurid.
Uganda president Yoweri Museveni kohtus Sudaanis mässulise relvarühmituse Issanda Vastupanuarmee esindajatega, et taasalustada rahuläbirääkimisi. Kohtumisel tulemusi ei saavutatud.
 Kanadas Torontos esilinastus Eesti TV Brüsseli korrespondendi Indrek Treufeldti tõsielufilm "Mehed unustatud armeest" – Eestis jõudis see suurele ekraanile sama aasta 21. novembril.
Eestis Tallinna Kaarli kirikus toimus ärimees Aadu Luukase matusetseremoonia. Ta maeti Tallinna Metsakalmistule.
Eestis kinnitas Isamaa ja Res Publica Liidu volikogu ühenderakonna peaministrikandidaadiks 2007. aasta Riigikogu valimistel Mart Laari.

22. oktoober

Bulgaarias toimusid presidendivalimised. Valimised võitis 64,6% häältega senine riigipea Georgi Pǎrvanov, kuid madala, ainult 40% valimisaktiivsuse tõttu toimub 29. oktoobril valimiste teine voor.
Itaalia piirivalve pidas Vahemerel Lampedusa saare lähistel kinni paadi 400 Liibüast saabunud illegaalse immigrandiga.
Sloveenias toimusid kohalike omavalitsuste valimised. Valimised võitis valitsev Sloveenia Demokraatlik Partei, edukad olid ka paljud üksikkandidaadid.
Ungari pealinnas Budapestis algasid 1956. aasta Ungari ülestõusu mälestusüritused. Teiste väliskülaliste seas osales üritustel ka Eesti president Toomas Hendrik Ilves. 
Panamas toimus rahvahääletus Panama kanali laiendamise küsimuses. Referendumil osales 43,49% hääleõiguslikest kodanikest, kellest 78% toetas kanali laiendamise ettepanekut.
Tai lõunaosas Narathiwati linnas toimunud pommiplahvatuses hukkus üks Tai sõdur. Tõenäoliselt korraldasid plahvatuse islamistlikud mässulised.
Sudaani valitsus andis ÜRO esindajale Jan Pronkile 72 tundi aega riigist lahkumiseks, sest Pronk edastas oma veebilehel väidetavalt valeteavet Sudaani armee kaotuste kohta Dārfūri regioonis.
Eestis kinnitas Sotsiaaldemokraatliku Erakonna volikogu partei valimisprogrammi 2007. aasta parlamendivalimisteks.

23. oktoober

Horvaatias andis kohus korralduse vahistada parlamendiliige Branimir Glavas, keda süüdistatakse aastatel 1991–1995 toime pandud sõjakuritegudes serblaste vastu.
Ungaris jätkusid üritused 1956. aasta Ungari ülestõusu tähistamiseks. Samal ajal toimusid pealinnas Budapestis ka ulatuslikud meeleavaldused peaminister Ferenc Gyurcsány vastu. Politsei kasutas vägivaldseks muutunud meeleavaldajate vastu kummikuule, pisargaasi ja veekahureid.
Ameerika Ühendriikides mõistis Texase föderaalringkonnakohtunik Sim Lake 24 aastaks vangi pettuses süüdistatud Jeffrey Skillingi, kelle tegevus energiafirma Enron tegevjuhina tõi 2001. aastal kaasa firma pankrotistumise.
Iisraeli peaminister Ehud Olmert allkirjastas lepingu parempoolse partei Israel Beytenu kaasamiseks valitsuskoalitsiooni. Uue koalitsioonierakonna esimees Avigdor Lieberman saab lepingu kohaselt Iisraeli asepeaministriks.
Iisraeli väed tungisid Gaza tsooni, et väidetavalt tõkestada Palestiina aladelt lähtuvaid raketirünnakuid. Sõjalise operatsiooni käigus hukkus seitse ja sai vigastada neliteist palestiinlast.
Lõuna-Koreas esitas tagasiastumispalve riigi kaitseminister Yoon Kwang-ung.
Somaalias vallutasid Islamikohtute Liidu väeüksused valitsusvägedelt tagasi Buur Hakaba linna.
Sudaanist lahkus ÜRO esindaja Jan Pronk, keda süüdistati valeteabe esitamises Sudaani armee võitlusmoraali ja lahingutegevuse kohta.
Eestis Lääne-Virumaal Tamsalu vallas põrkasid hommikul Alupere raudteeülesõidul kokku Edelaraudtee reisirong ja paneele transportinud veoauto. Purjus veokijuhi põhjustatud õnnetuses said vigastada vedurijuht ja neli reisijat.

24. oktoober

Rootsi pealinna Stockholmi lähistel uppus öösel õppusel olnud sõjalaev. Laeval viibinud kuusteist inimest päästeti.
Rootsis nimetati ametisse uus kaubandusminister Sten Tolgfors ja kultuuriminister Lena Adelsohn-Liljeroth. Nende eelkäijad astusid tagasi lapsehoidjatele ümbrikupalkade maksmise tõttu.
Venemaal Peterburis toimus Ülemaailmne Kaasmaalaste Kongress. Üritusel esines kõnega president Vladimir Putin, kes juhtis tähelepanu suure hulga vene keelt kõnelevate inimeste kodakondsuse puudumisele Eestis ja Lätis.
Afganistanis Kandahāri provintsis toimunud NATO kolmes õhurünnakus islamiliikumise Ţālibān oletatavate tugipunktite pihta hukkus liitlasvägede hinnangul vähemalt 12, kohalike elanike sõnul aga vähemalt 40 tsiviilisikut.
Indias jagati ümber ametikohad valitsuses. Uueks välisministriks sai endine kaitseminister Pranab Mukherjee ja tema asemel nimetati kaitseministriks A.K. Antony.
Eestis allkirjastasid Tartu Ülikool ja Hansapank koostöölepingu tarkvaratehnoloogia professuuri avamiseks ülikoolis. Lepingu kohaselt toetavad Hansapank ja selle omanikfirma Swedbank professori ning tema juurde loodava teadusrühma tegevust kolme aasta jooksul kuue miljoni Eesti krooniga.

25. oktoober

Leedu pealinnas Vilniuses kohtusid Eesti, Läti ja Leedu energiafirmade juhid. Kohtumisel kinnitati Ignalina uue tuumajaama teostatavusuuringu tulemused, mis annab võimaluse jätkata ettevalmistusi tuumajaama rajamiseks.
Prantsusmaa pealinna Pariisi Nanterre'i linnaosas tungisid linnaliini bussi maskides noorukid, ajasid sealt reisijad välja ja süütasid bussi süütevedelikku kasutades põlema.
Rumeenias astus ametist tagasi kaitseminister Teodor Atanasiu. Uueks kaitseministriks nimetati Sorin Frunzaverde.
Saksamaal avaldas ajaleht Bild pildid Afganistanis 2003. aastal missioonil viibinud Saksa sõduritest poseerimas koos inimkolpadega. Piltide avaldamine tõi kaasa teenistusliku uurimise ja avaliku hukkamõistu sõdurite käitumisele liidukantsler Angela Merkeli ning kaitseminister Franz Josef Jungi poolt.
Ameerika Ühendriikides otsustas New Jersey ülemkohus, et samasoolistele paaridele tuleb tagada võrdsed õigused heteroseksuaalsete paaridega, kuid jättis samasooliste abielu tunnistamise osariigi seadusandjate pädevusse.
Põhja-Korea riiklik uudisteagentuur KCNA edastas Rahumeelse Taasühinemise Komitee esimehe hoiatuse. Selle kohaselt peab Põhja-Korea Lõuna-Korea ühinemist ÜRO Julgeolekunõukogu sanktsioonidega tõsiseks provokatsiooniks, mis võib viia sõjalise kriisi tekkimiseni.
Somaalias vallutasid Islamikohtute Liidu väeüksused lahinguta riigi ajutiselt valitsuselt Sakowi linna.
Eestis allkirjastasid loodava Isamaa ja Res Publica Liidu kaasesimehed Tõnis Lukas ja Taavi Veskimägi ning Põllumeeste Kogu esimees Tõnu Ojamaa erakondade ühinemislepingu.

26. oktoober

Euroopa Parlament kuulutas Andrei Sahharovi nimelise inimõiguste preemia laureaadiks Valgevene opositsioonipoliitiku Alaksandr Milinkieviči.
Egiptuse päritolu Suurbritannia ärimees Mo Ibrahim kuulutas Londonis välja konkursi Aafrika kõige tõhusamalt valitseva riigipea leidmiseks. Konkursi võitja saab kümne aasta kestel pärast ametist lahkumist auhinnana kätte 5 miljonit USA dollarit.
Ameerika Ühendriikide California osariigis Palm Springsi lähistel puhkes ulatuslik metsatulekahju. Tulekahju kustutustöödel hukkus neli tuletõrjujat, sajad inimesed evakueeriti kodudest.
Ameerika Ühendriikide president George W. Bush allkirjastas seaduse, mille alusel hakatakse Ameerika Ühendriikide ja Mehhiko piirile rajama illegaalse immigratsiooni piiramiseks eraldusmüüri.
Nicaragua parlament kiitis häältega 52:0 heaks seaduseelnõu, mis kehtestab täieliku keelu abortidele. Seaduse lõplikul vastuvõtmisel ei saa aborti teha ka enam siis kui sünnitus kujutab otsest ohtu naise elule.
Lõuna-Aafrika Vabariigis Johannesburgis röövisid kolm meest Nobeli kirjandusauhinna laureaadi Nadine Gordimeri kodust raha ja ehteid. Röövi ajal kodus viibinud 83-aastane kirjanik sai kergeid vigastusi.
Eestis toetas Riigikaitse Nõukogu president Toomas Hendrik Ilvese otsust vabastada võimalikult kiiresti ametist kaitseväe juhataja Tarmo Kõuts tema kava tõttu suunduda poliitikasse.
Eestis Tallinnas andis oma volikirjad president Toomas Hendrik Ilvesele üle Prantsusmaa uus suursaadik Daniel Labrosse.

27. oktoober

ÜRO teatas, et nende Sudaanist välja saadetud esindaja Jan Pronk jätkab kohustuste täitmist 2006. aasta lõpuni. Kuna Sudaani valitsus keeldub Pronkiga suhtlemast, võtab reaalselt tema kohustused üle tema asetäitja Taye Zerihoun.
Euroopa Komisjon kiitis heaks Bulgaaria esindaja Meglena Kuneva kandidatuuri Komisjoni voliniku ametikohale. Kuneva asub täitma oma kohustusi Bulgaaria ühinemisel Euroopa Liiduga 1. jaanuaril 2007.
Bangladeshis algasid ulatuslikud opositsiooni meeleavaldused võimu üleandmise vastu ajutisele valitsusele. Kokkupõrgetes valitsuse ja opositsiooni toetajate vahel hukkus kuus inimest.
Gruusia pealinnas Thbilisis plahvatas täitmisel hapnikutsistern. Õnnetuses kukkus kokku tsisternide täitmiseks kasutatud hoone Isani-Samgori linnaosas, hukkus seitse inimest.
Indias toimus ühepäevane pangaametnike streik, millest võttis osa umbes miljon inimest. Streigiga avaldati meelt valitsuse kavandatava pangareformi vastu, mille raames kavatsetakse ühendada 27 riigi omanduses olevat panka.
Lõuna-Korea välisminister ja tulevane ÜRO peasekretär Ban Ki-moon viibis visiidil Hiina Rahvavabariigis, mille raames arutati võimalikke lahendusi Põhja-Korea tuumaprogrammi küsimusele.
Lõuna-Koreas esitas tagasiastumispalve riikliku julgeolekuteenistuse ülem Kim Seung-kew.
Eesti territoriaalvetes 35 kilomeetri kaugusel Hiiumaa rannikust uppus öösel Soome kalalaev Borka. Kõik neli meeskonnaliiget pääsesid.

28. oktoober

Prantsusmaal Marseille sadamalinnas ründasid noorukid liinibussi, visates bussi süütevedelikku. Rünnakus sai põletushaavu üks inimene, veel kolm inimest viidi haiglasse, sest nad hingasid sisse suitsu.
Serbias algas rahvahääletus uue põhiseaduse küsimuses.
Soome Lääne-Soome läänis Töysä vallas põrkasid kokku reisibuss ja sõiduauto. Õnnetuses kaotas buss juhitavuse, sõitis teelt välja ja kaldus küljele. Vigastada sai seitseteist inimest.
Šveitsis Genfis algasid rahukõnelused Sri Lanka valitsuse ja mässulise relvarühmituse Tamili Tiigrid esindajate vahel.
Tšehhi Vabariigis lõppesid parlamendi ülemkoja valimised. 81-kohalisest Senatist valiti ümber 27 kohta. Valimisvõidu saavutas 14 kohaga parempoolne partei Kodanlikud Demokraadid.
Bangladeshis lükati ulatuslike kokkupõrgete tõttu koalitsiooni ja opositsiooni toetajate vahel edasi võimu üleandmine ajutisele valitsusele. Pealinnas Dhakas hukkus tänavakokkupõrgetes kümme inimest ja sajad said vigastada.
Nepalis Luhami linna lähistel kihutas teelt välja Tulspuri teel olnud reisibuss. Õnnetuses hukkus 42 ja sai vigastada veel 43 inimest.
Eestisse saabus ametlikule visiidile Hiina Rahvavabariigi poliitilise konsultatiivkonverentsi rahvuskomitee esimees Jia Qinglin. 
Eestis Tallinna reisisadamas sõitis kohaliku aja järgi kella 11.30 paiku tugeva tuule tõttu vastu sadamakaid Soome laevafirma Eckerö Line reisilaev Nordlandia. Õnnetuse tagajärjel purunes üks laeva küljeplaatidest.
Eestis Tartumaal süttis kohaliku aja järgi kella 23 paiku õhtul põlema Kallaste linnavalitsuse hoone. Tulekahjus sai tugevalt kannatada hoone teine korrus.

29. oktoober

Bulgaarias toimus presidendivalimiste teine voor. Valimised võitis umbes 73% valijate toetusel senine riigipea Georgi Pǎrvanov, tema vastaskandidaat Volen Siderov kogus umbes 25% häältest.
Serbias lõppes rahvahääletus uue põhiseaduse küsimuses. Kokku osales referendumil 53,66% hääleõiguslikest kodanikest, kellest 51,46% toetasid põhiseaduse kehtestamist. Uue konstitutsiooniga kuulutati muuhulgas Kosovo Serbia lahutamatuks osaks.
Šveitsis Genfis lõppesid tulemusteta rahuläbirääkimised Sri Lanka valitsuse ja mässulise relvarühmituse Tamili Tiigrid esindajate vahel. Kokkuleppele ei jõutud ka kõneluste jätkamise osas.
Brasiilias toimus presidendivalimiste teine voor. Ametisse valiti tagasi 60,83% valijate toetusel senine president Luiz Inácio Lula da Silva, tema vastaskandidaat Geraldo Alckmin saavutas 39,17% valijate toetuse. 
Bangladeshis nimetati poliitilise kriisi lahendamiseks ja tänavarahutuste lõpetamiseks ametisse ajutine valitsus eesotsas riigi presidendi Iajuddin Ahmediga. 
Filipiinidel tabas riigi põhjaosas asuvat Luzoni saart taifuun Cimaron. Taifuun tekitas ulatuslikke kahjustusi, hukkus vähemalt kolm inimest.
Iisraeli peaprokurör Menachem Mazuz esines õigusliku soovitusega, mille kohaselt peaks vägistamises ja seksuaalses ahistamises süüdistatav president Moshe Katsav kuni uurimise lõpuni oma tegevuse presidendina peatama. Prokuröri soovitus ei ole presidendile siduv.
Kongo Demokraatlikus Vabariigis toimus presidendivalimiste teine voor.
Nigeeria pealinna Abuja lähistel kukkus peatselt pärast õhkutõusmist alla Sokotosse teel olnud Boeing 737 tüüpi reisilennuk. 114 pardal olnud inimesest pääses eluga viis, hukkunute seas oli ka Nigeeria muslimite vaimne juht, Sokoto sultan Mohammadu Maccido koos oma pojaga.
Eestis ametlikul visiidil viibinud Hiina Rahvavabariigi poliitilise konsultatiivkonverentsi rahvuskomitee esimees Jia Qinglin kohtus Riigikogu esimehe Toomas Varekiga ja peaminister Andrus Ansipiga.
Eestis Ida-Virumaal toimus kohaliku aja järgi kell 19.10 Tallinna–Narva maanteel liiklusõnnetus, kus Venemaa firmale ZAO Evrolines kuulunud Scania reisibuss põrkas kokku veoautoga MAN ja sõitis kraavi. Peterburist Tartusse teel olnud bussis sai vigastada viis inimest.

30. oktoober

Euroopa Komisjon kiitis heaks Rumeenia esindaja Leonard Orbani kandidatuuri Komisjoni voliniku ametikohale. Orban astub ametisse Rumeenia ühinemisel Euroopa Liiduga 1. jaanuaril 2007.
Bermudal vannutati ametisse riigi uus peaminister Ewart Brown.
Tšiilis pandi seoses uute süüdistustega koduaresti riigi ekspresident Augusto Pinochet Ugarte.
Iisraeli valitsus kiitis häältega 22:1 ametlikult heaks radikaalse parempoolse partei Israel Beytenu kaasamise valitsuskoalitsiooni.
Iraagi pealinnas Bagdadis plahvatas kohaliku aja järgi kell 7.50 peamiselt šiiitidega asustatud Sadri linnaosa Mudhafa väljakul pomm. Rünnakus hukkus 29 ja sai vigastada üle 50 inimese.
Pakistani armee ründas varahommikul helikopteritega Afganistani piiri ääres Bajauri hõimupiirkonnas asunud medresed, mida kasutati terroristide õppelaagrina. Rünnakus hukkus 70–80 oletatavat terroristi, kes ametlikult olid vaimuliku kooli õpilased.
Eestis ametlikul visiidil viibinud Hiina Rahvavabariigi poliitilise konsultatiivkonverentsi rahvuskomitee esimees Jia Qinglin kohtus Eesti presidendi Toomas Hendrik Ilvesega.
Eesti pealinnas Tallinnas Radisson SAS hotellis toimus rahvusvaheline konverents "Väärtused ja huvid rahvusvahelises poliitikas", kus osalesid teiste seas Euroopa Parlamendi endine esimees Pat Cox, rahvusvahelise sõjakuritegude tribunali peaprokurör Carla Del Ponte ja Ukraina välisminister Boriss Tarasjuk. Ürituse avas Eesti president Toomas Hendrik Ilves.
Eesti kaitseminister Jürgen Ligi alustas ametlikku visiiti Ameerika Ühendriikides.

31. oktoober

Taanis Kopenhaagenis toimunud Põhjamaade Nõukogu liikmesriikide peaministrite kohtumisel valiti organisatsiooni uueks peasekretäriks endine Islandi peaminister Halldór Ásgrímsson. Tema ametiaeg algab 1. jaanuaril 2007.
Iraagis 30 kilomeetri kaugusel pealinnast Bagdadist ründasid relvastatud isikud maanteel liikunud väikebussi ja röövisid sealt 40 inimest.
Liibanoni islamiliikumise Ḩizb Allāh peasekretär Ḩasan Naşrallāh teatas, et tema organisatsioon on alustanud ÜRO vahendusel läbirääkimisi Iisraeliga vangide vahetamiseks.
Liibanoni armee teatel tulistasid nad Lõuna-Liibanonis õhupiiri ületanud Iisraeli sõjalennukeid. ÜRO ja Euroopa Liit mõistsid Iisraeli poolsed Liibanoni õhuruumi rikkumised hukka. 
Lõuna-Osseetia võimud teatasid, et nende julgeolekujõud tegid kahjutuks neli tulirelvade ja lõhkeainetega varustatud Gruusia diversioonirühma liiget.
Pakistanis leidsid aset tuhandete osavõtjatega meeleavaldused seoses 30. oktoobril toimunud armee rünnakuga väidetavale terroristide õppelaagrile Bajauri hõimualadel.
Eesti kaitseminister Jürgen Ligi kohtus ametliku visiidi raames Ameerika Ühendriikides kaitseminister Donald Rumsfeldiga.
Eestis esitas endine Politseiameti peadirektor Robert Antropov Reformierakonda astumise avalduse ja teatas kandideerimisest 2007. aasta Riigikogu valimistel.

 2006–10